Reserwes het wedstryd gered, sê Lions-afrigter | Nuus24
Johannesburg – Johan Ackermann, tussentydse afrigter van die Lions, glo sy plaasvervangers is verantwoordelik vir die Gautengers se oorwinning van 37-32 Saterdag oor die Rebels by Ellispark.Die besoekers het met net tien minute op die horlosie oor, met vyf punte voorgeloop, maar 'n drie deur die plaasvervanger Jaco Kriel in die 73ste minuut het die tuisspan weer op dreef gekry.Die losskakel, Elton Jantjies, het die oorwinning verseël toe hy in die laaste oomblikkke van die wedstryd die bal tussen die pale laat deurseil het, om sodoende sy span se derde oorwinning in 15 wedstryde te verseker."Ons het dit amper verloor, maar gelukkig het ons aan die einde 'n paar beslissings in ons guns gehad en die ouens het koelkop gebly," het Ackermann gesê."Ek dink ons reserwes het regtig goed gedoen, hulle verdien erkenning; daardie ouens wat uitgekom het, het die energie gebring wat ons nodig gehad het."Dit het gevoel of alles in die tweede helfte platgeval het en ons het daardie energie nodig gehad, en daardie ouens het regtig goed gedoen om na vore te tree en vir ons die verskil te maak."– Vir die jongste sportnuus volg Nuus24Sport.